钦定古今图书集成/理学汇编/学行典/第174卷 > 殷迈
## 钦定古今图书集成/理学汇编/学行典/第174卷 > 殷迈

按《江宁府志》：“殷迈，字时训，一字秋溟，江宁人。少颖敏
端靖。始受书，即有志圣贤之学。二十登乡荐，肄业南
雍，与江西何善山游，闻阳明先生学，又从少司成欧
阳南野论道有当于心，以为非静无以成学，遂屏居
山寺，键关默养，多所自得。嘉靖辛丑举进士，授户部
主事，以病乞归，改验封司，进文选郎中。虽委蛇清要”，
而不耐交接苛礼。进江西左参议，转贵州提学副使。
中途感疾，遂慨然归。乃却扫杜门，一切世好如洗。隆
庆改元，巡方屡荐，除浙江提学副使，进南太仆寺卿。
时太仆寺法弛，厘革雇役冗名、伪票诸弊，著为令，民
力以苏。辛未，移疾恳辞，赐休沐居里。万历改元，江陵
当国，以迈负盛名，欲引以为重。操江都御史王篆迎
江陵意，荐之，迈不应，谓其子庆曰：“江陵横，终当有祸。
篆非端人，不可与作缘也。”久之，进南太常寺，旋以礼
部右侍郎管南国子祭酒事。累疏乞休，得请，时年六
十有二。自知逝期，独居一室，戒家人勿前。作偈云：“丈
夫自堂堂，脚底有元路。撒手使归家，何曾移寸步。”焚
香若假寐而终，盖几于委蜕云。迈赋性澹泊，在官什
三，在告什七，澄思静照，久而有省。自言“一日于幽独
中，恍惚见良心，始知此心虚融周遍，而身内有形之
心非吾心也。”远近志于学道者，必推白野先生焉。子
序，嘉靖辛酉举人。孙荐，亦有声庠序闲。